
PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Sporočilo Komisije Evropskemu parlamentu in Svetu - OceanEye: pobuda EU za opazovanje oceanov
Naslov dokumenta v delovnem jeziku EU: Communication from the Commission to the European Parliament and the Council - OceanEye: An EU ocean observation initiative
Datum dokumenta: 04. 06. 2026
Številka dokumenta: 10226/26 
Medinstitucionalna oznaka: 
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Nezakonodajni postopek 
Faza sprejemanja:  
4. Pristojni organ EU: 

Svet  EU v sestavi: ENVI - Svet EU za okolje 

Delovno telo Sveta EU: J.01 - Delovna skupina za okolje
5. Organ, pristojen za dokončen sprejem stališča RS:
  Vlada
6. Pravna podlaga za obravnavo v Državnem zboru: 
 Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  ministrica Polona Rifelj, DS Peter Lovšin, Mojca Štritof Brus, v.d. GD za vode, Inga Turk, EU služba
7. Roki:

Predviden čas pričetka obravnave zadeve EU v institucijah EU: 11. 06. 2026
Predviden čas sprejema zadeve EU v institucijah EU: 12. 10. 2026
Rok za odziv organa: 8. 07. 2026
Rok za obravnavo na seji Vlade in njenih odborih: 24. 07. 2026
Rok za obravnavo predloga stališča RS v DZ: 
Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za okolje in prostor
Kontaktne osebe organa: Mojca Štritof Brus, v.d. GD za vode; Neža Sautet, Direktorat za vode; Mitja Bricelj, Direktorat za vode, Inga Turk, Služba za EU in mednarodne zadeve
9. Delovna skupina Vlade, organizirana za posamezno področje zadev EU: 
DS29 - Okolje 

vodilni organ: MOP - Ministrstvo za okolje in prostor

vodja delovne skupine: Tanja Bolte
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za gospodarstvo, delo in šport, Ministrstvo za kmetijstvo, Ministrstvo za okolje in prostor, Ministrstvo za zunanje in evropske zadeve
Kontaktna oseba organa: Tina Fink, MZEZ, Luka Vombek, Helena Gašperlin-Pertovt, Snežana Dolenc
11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	mag. Polona Rifelj

MINISTRICA


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22 in 57/25 - ZF) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Sporočilo Komisije Evropskemu parlamentu in Svetu - OceanEye: pobuda EU za opazovanje oceanov - 10226/26, ki se glasi:

Republika Slovenija podpira sporočilo Komisije Evropskemu parlamentu in Svetu - OceanEye: pobuda EU za opazovanje oceanov.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Evropska komisija je dne 3. 6. 2026 objavila Sporočilo Komisije Evropskemu parlamentu in Svetu; OceanEye: pobuda EU za opazovanje oceanov, ki naslavlja opazovanje oceanov v širokem kontekstu. Izboljšano opazovanje oceanov prispeva k boljšemu poznavanju morskega okolja in pomorskih dejavnosti ter krepi evropsko inovacijsko in industrijsko bazo na tem področju.

Obrazložitev predloga akta

Na podlagi pobude Choose Europe in ambicije moonshot iz predloga Komisije za program Obzorje Evropa za obdobje 2028-2034 je cilj pobude OceanEye, da bi EU do leta 2035 zagotavljala 35 % globalnega sistema za opazovanje oceanov, si s tem zagotovila 35% delež trga tehnologij za opazovanje oceanov ter postala vodilna svetovna ponudnica informacij o oceanih. 

Pobuda OceanEye si prizadeva za:

a) krepitev nacionalnih in evropskih prizadevanj ter usklajevalnih struktur, osredotočenih na opazovanje oceanov in situ, 

b) vzpostavitev mednarodnega zavezništva za okrepitev globalnega sistema za opazovanje oceanov in 

c) vzpostavitev evropskega digitalnega sistema za oceane, ki vključuje obstoječe evropske storitve na področju znanja o morju ter ki črpa iz opazovanj in situ in satelitskih opazovanj, z namenom zagotavljanja operativnih storitev ter hkrati omogočanja inovacij in storitev z dodano vrednostjo ter ustvarjanja novih trgov za evropsko pomorsko proizvodno bazo.

Pobuda za OceanEye temelji na štirih strateških stebrih:

I.
Krepitev opazovanja oceanov in situ; vzpostavitev okvira upravljanja EU, ki je ustrezno povezan z drugimi sestavinami evropskega sistema za opazovane oceanov;

II.
Vzpostavitev mednarodnega zavezništva za podporo globalnemu sistemu opazovanja oceanov;

III.
Razvoj inovativnih trgov in sektorjev, povezanih z opazovanjem  oceanov, tudi prek evropskega digitalnega dvojčka oceana;

IV.
Spodbujanje vključenosti in razumevanja s pomočjo strateških partnerstev, ozaveščanja, izobraževanja in spretnosti, kulture in družbene soudeleženosti.

I. steber: Upravljanje v EU – podpora evropskemu sistemu za opazovanje oceanov

Evropska komisija v okviru I. stebra predlaga vzpostavitev strukture upravljanja za evropsko opazovanje oceanov, ki bo natančneje določena v EU aktu o oceanih, sprejetem predvidoma do konca 2026 in bo temeljila na obstoječih strukturah, kot je Evropski odbor za oceane. Nadzorna plošča pakta za oceane, ki bo vzpostavljena do konca leta 2026, bo prav tako pripomogla k spremljanju napredka.

Evropska komisija zato predlaga strukturirano združevanje vseh zadevnih akterjev, standardizirane meritev in situ, povezovanje z drugimi akterji na evropski in nacionalni ravni ter stik z uporabniki, kot je raziskovalna skupnost, ter drugimi deležniki. Enoten upravljavski sistem naj bi služil kot vmesnik za pripravo evropskih in nacionalnih stališč do mednarodnih skupnosti, in sicer v dialogu z EuroGOOS.

Evropska komisija med možnimi področji dela za odpravo sedanjih vrzeli pri zbiranju morskih podatkov navaja skupno določanje prednostnih nalog, usklajevanje evropskih raziskovalnih infrastruktur, kot so raziskovalna plovila, pa tudi morebitno sodelovanje z industrijo, kot so več senzorska ribiška plovila. Prav tako je omenjeno delo na skupnih standardih, na primer glede metod opazovanje in merjenja, podatkov in metapodatkov, obdelave podatkov, digitalnih infrastruktur ter zahtev glede poročanja. Politike v zvezi s podatki naj bi bile podrobneje opredeljene v evropskem aktu za oceane, katerega je Evropska komisija predvidela do konca leta 2026. Evropski akt za oceane naj bi upošteval več ključnih elementov, kot so nacionalne, EU in mednarodne zaveze, pristojnosti držav članic, evropska in nacionalna avtonomija, obstoječi mednarodni sporazumi, omejitve v zvezi z varnostjo, zaščita občutljivih informacij v zvezi z gospodarskimi dejavnostmi in dejavnostmi upravljanja virov, pri čemer kot bistveno navaja uravnotežen in vzajemno dogovorjen dostop k izmenjavi podatkov med zadevnimi stranmi.

Evropska komisija zaradi same narave pobude OceanEye (večplastnost, več sektorski pristop in povezovanje) države članice spodbuja, naj vzpostavijo nacionalno koordinacijsko strukturo, katere namen je povečati učinkovitost in uspešnost nacionalnih in evropskih dejavnosti opazovanja oceanov.

Za zagotavljanje nemotenega pretoka informacij, zmanjševanje razdrobljenosti, prehranjevanje virov in povečevanje produktivnosti Evropska komisija predlaga vključitev Copernicusove storitve za spremljanje morskega okolja in mreže EMODnet v evropski digitalni sistem za oceane v vzpostavitvijo ustreznih vmesnikov z WISE-Marine, WISE Freshwater in drugimi viri, sledeč pristopu od izvira do morja. Z izboljšanjem zbiranja podatkov o oceanih ter dostopa do njih bo sistem spodbujal inovacije v celotnem modrem gospodarstvu.

Za uporabnike na področju obrambe in  varnosti Evropska komisija omenja morebitno vzpostavitev namenskih tematskih zbirnih centrov/ščitov za namensko in varno pripravo ter distribucijo podatkov in informacij, ki po potrebi prispevajo k evropskim in nacionalnim vodilnim obrambnim pobudam ter drugim strukturam, kot so evropski obrambni projekti skupnega interesa ali strateškim okoljskim presojam.

Omenjena integracija sistemov je predpogoj za uspešno vzpostavitev operativnega evropskega digitalnega dvojčka za oceane do 2030 in njegovo delovanje kot celovite in zaupanja vredne javne storitve za znanje o oceanih, napovedovanje in odločanje. K učinkovitemu povezovanju digitalnega sistema pa naj bi prispevala tudi udeležba Organizacije Mercator Ocean International v programu Copernicus.

II. steber: Mednarodna razsežnost

Evropska komisija omenja, da je sistem GOOS (Global Ocean Observing System), vzpostavljen za trajno  in situ opazovanje oceanov, temelječe na bistvenih spremenljivkah oceanov (EOV) na področjih fizike, biogeokemije, biologije in ekosistemov, še vedno izpostavljen finančnim in geopolitičnim motnjam.

Zaradi močne odvisnosti EU od globalnega sistema za opazovanje sistemov in potrebe po zagotavljanju neprekinjenih globalnih podatkov o oceanih visoke kakovosti Evropska komisija predlaga krepitev diplomacije na področju oceanov, dejavnosti ozaveščanja in strateška partnerstva z enako mislečimi tretjimi državami glede podatkov o opazovanju oceanov, prav tako pa povečanje bolje usklajene svoje podpore globalnemu sistemu za opazovanje oceanov.

Evropska komisija zato predlaga vzpostavitev Mednarodnega zavezništva za podporo globalnemu sistemu za opazovanje oceanov, katerega cilji bodo zlasti razširitev podpore globalnemu sistemu za opazovanje oceanov s finančnimi prispevki ali prispevki v naravi, izboljšanje pristopa k upravljanju globalnega sistema za opazovanje oceanov, ohranjanje obstoječe infrastrukture v tem sistemu, kot so podvodni jadralniki, boje, opazovalnice, sonde Argo, odpravljanje kritičnih vrzeli pri opazovanju in situ, dopolnjevanje globalnih omrežij in njihovo razširjanje na obalna območja in odpravljanje slepih peg. Prav tako pa naj bi bil cilj zavezništva tudi podpora mednarodnim in večstranskim zavezam, vključno z izvajanjem cilja trajnostnega razvoja 14 in Sporazuma BBNJ (biotska raznovrstnost zunaj nacionalnih jurisdikcij) z omogočanjem odločanja na podlagi dokazov.

Evropska Komisija predlaga tudi vzpostavitev strateškega partnerstva z UNESCO Intergovernmental Oceanographic Commission (IOC) kot medvladnim organom, ki usklajuje GOOS in mednarodno izmenjavo oceanografskih podatkov in informacij. Evropska komisija zato napoveduje memorandum o soglasju med Evropsko unijo in IOC, ki bo zagotovil tesnejšo usklajenost med GOOS, predlaganim evropskim upravljanjem in mednarodnim zavezništvom. Trden globalni sistem za opazovanje oceanov je bistvenega pomena za male otoške države v razvoju (SIDS) in najmanj razvite države (LDC), ne da bi bilo njihovo sodelovanje v Mednarodnem zavezništvu odvisno od domačih zmogljivosti za financiranje in upravljanje opazovalne infrastrukture. Zato Evropska komisija razmišlja o podpori prizadevanjem SIDS in LDC pri razvoju lastnih zmogljivosti opazovanja ter soustvarjanje digitalnih orodij.

III. steber: Operativna in industrijska razsežnost

Ker je evropski dvojček oceana zasnovan kot javno dobro, Evropska komisija predlaga, da bi bil v lasti Evropske unije. Ta prek svoje osrednje infrastrukture EDITO zagotavlja virtualno predstavitev oceana, ki omogoča nemoten dostop do integriranih in uporabnih informacij o oceanih in morjih. 

Evropska komisija predlaga, da evropski digitalni dvojček v celoti postane operativen do 2030 kot javna storitev za Evropejce in ponudba za preostali svet, po možnosti z njegovo vključitvijo v Copernicusovo storitev za spremljanje morskega okolja ter zagotavljanjem sinergije s pobudo Destination Eart ter infrastrukturami za visokozmogljivo računalništvo, v oblaku ali z umetno inteligenco. Zato bo treba razviti skupni načrt z ustreznimi pobudami.  Hkrati je treba zagotoviti podporo raziskavam in inovacijam za razvoj ciljno usmerjenih evropskih aplikacij DTO za oblikovanje politik. Prav tako Evropska komisija predlaga razvijanje morskega tematskega vozlišča evropskega oblaka za odprto znanost (EOSC) kot sestavni del EDITO. Do leta 2030 je prav tako predvideno, da se v celoti digitalizira razsežnost od izvira do morja; ta naj podpre tako pakt za oceane kot strategijo za odpornost v zvezi z vodo. Vzporedno se s podpiranjem demonstratorjev, prototipov, skupnih tehničnih specifikacij in usposabljanja olajša razvoj nadaljnjih storitev. 

Izhodišče vseh aktivnosti na tem stebru je zavedanje, da je znanje ključno sredstvo in strateška dobrina. Po ocenah Evropske komisije je svetovni letni trg opazovanja oceanov vreden med 10 in 20 milijardami evrov. Zato je želja, da EU postane vodilna na svetu na področju tehnologij za opazovanje oceanov gospodarska in geopolitična izbira. Večji del aktivnosti tu prevzema inovacijska politika, ki bo združevala tehnološki zagon z razvojem, ki ga usmerja povpraševanje. Tu se omenjajo zlasti tehnološka zagonska podjetja in podjetja v razširitveni fazi, ki razvijajo prelomne rešitve na področju senzorjev, avtonomnih sistemov, storitev z dodano vrednostjo, ki temeljijo na podatkih, in podatkovnih produktih, umetne inteligence in digitalnih dvojčkov. 

Evropska komisija predlaga še spodbujanje usklajene poti od inovacij do naložb, določitev prednostnih nalog za opazovanje oceanov v svoji strategiji za raziskave in inovacije za oceane in vode, uporabo strateškega predvidevanja Evropske komisije ter namenjanje 30 milijonov evrov za tematski izziv Evropskega sveta za inovacije na področju tehnologij za opazovanje oceanov.

IV. steber: Strateška partnerstva, izobraževanje in spretnosti, kultura ter družbena soudeleženost

Za krepitev usklajenosti in globalni vpliv opazovanja oceanov naj bi pobuda OceanEye vzpostavljala strateška partnerstva z zasebnimi akterji, nacionalnimi programi in mednarodnimi pobudami, kot je nedavna pobuda francoske vlade Mission Neptune z namenom raziskovanja globokega oceana.

Nedavno vzpostavljena Skupnost znanja in inovacij za vodo (EIT Water) v okviru Evropskega inštituta za inovacije in tehnologijo gradi močan evropski inovacijski ekosistem na področju inovacij, povezanih z vodo in oceanom. Za povečanje prepoznavnosti pobude OceanEye bo za vso infrastrukturo, ki prispeva k pobudi, razvita oznaka. 

Bistvenega pomena je tudi preoblikovanje načina, kako Evropejci razumejo ocean, ga cenijo in se z njim povezujejo. Zato želi Evropska komisija s pobudo OceanEye razviti močno izobraževalno, kulturo in ozaveščevalno razsežnost. Evropska komisija bo v okviru pobude Novi evropski Bauhaus preučila razvoj ukrepov, ki povezujejo umetnost, kulturo in znanost o oceanih. Strategija za generacijsko prenovo v modrem gospodarstvu pa bo pripomogla k razvoju usposobljene delovne sile, ki bo lahko ohranjala vodilni položaj Evrope v modrem in digitalnem gospodarstvu. Zato Evropska komisija predlaga vključevanje opazovanja oceanov v izobraževanje, zlasti za otroke in mlade, prek EU4Ocean v okviru Tedna opazovanja oceanov.

Dostop do financiranja in naložb

Evropska komisija ocenjuje, da so letne potrebe po financiranju za dosego ravni ambicij tri- do štirikratnik sedanje ravni naložb. Za izpolnitev naložbenih potreb je potrebna usklajena uporaba sedanjih in prihodnjih sredstev EU, nacionalnih ukrepov ter dejavnosti za privabljanje zasebnega kapitala. Pri tem kot ključno orodje pomoči navaja svetovalno službo Evropske investicijske banke s finančnim inštrumentom BlueInvest v okvir svetovalnega vozlišča InvestEU. 

Kot ključne vrzeli Evropska komisija navaja, da bi morale biti infrastrukture za opazovanje in situ bolj operativne, potrebe po dolgoročnem operativnem financiranju, preveliko razdrobljenost financiranja EU in omejeno sodelovanje zasebnega sektorja. Zato bo v letih 2026 in 2027 Evropska komisija mobilizirala razpoložljive vire in obstoječe instrumente, da se zagotovita najboljše sodelovanje in sinergija med instrumenti. 

Zaradi velike potrebe finančnih sredstev Komisija poziva države članice, naj povečajo svojo podporo opazovanju oceanov in nacionalne proračune uskladijo s prednostnimi nalogami EU, razširijo nacionalne programe opazovanja oceanov, spodbujajo javno naročanje storitev opazovanja oceanov ter partnerstva med industrijo in akademsko sfero, na primer tako, da nacionalne agencije za inovacije podpirajo inkubatorje za oceanske tehnologije in žive laboratorije, vključno s preizkušanjem avtonomnih podvodnih jadralnikov v dejanskih razmerah. 

Stališče Republike Slovenije

Slovenija pozdravlja pobudo OceanEye s ključnimi vsebinami, predlaganimi v okviru štirih stebrov, in konkretnimi predlogi ukrepov, še zlasti vzpostavitev strukture upravljanja za evropsko opazovanje oceanov, skupno določanje prednostnih nalog, delo na skupnih standardih glede metod opazovanja, zagotavljanje boljše operativnosti evropskega digitalnega dvojčka oceanov do 2030. 

Slovenija je prav tako naklonjena digitalizaciji in združevanju podatkovnih baz za boljše upravljanje z vodami in oceani, ustanovitvi Evropskega odbora za oceane z nadzorno ploščo Pakta za oceane, ter spodbujanju usklajenih poti od inovacij za opazovanje morja do naložb, prav tako pa vključevanju mladih v vsebine opazovanja oceanov. 

Republika Slovenija obžaluje, da je razpršenost EU financiranja ena od ključnih vrzeli za slabše poznavanje oceanov. Kot ključno težavo pa Republika Slovenija  vidi tudi v dejstvu, da se je okoljski del integrirane pomorske politike financiral iz različnih EU in nacionalnih virov.

Glede skupnih standardov in metod za zbiranje ter analizo podatkov o stanju oceanov in morij bo Republika Slovenija preučila predlog Akta za oceane, ko bo ta pripravljen. Na splošno pa Republika Slovenija, na podlagi študije Evropske komisije iz leta 2025 o izvajanju zahtev pomorske direktive, pritrjuje ugotovitvi, da so kazalniki za spremljanje stanja in planov premalo poenoteni in neprimerljivi že na ravni morskega bazena.

Republika Slovenija podpira vzpostavitev enotne strukture upravljanja za evropsko opazovanje oceanov. Strinja se z mnenjem Evropske komisije, da prav pomanjkanje usklajevanja in upravljanja na nacionalni in evropski ravni povzroča neučinkovitost, finančne stroške in kritične vrzeli pri spremljanju ter omejuje koristi, ki bi jih države članice lahko imele od svojih naložb. 

Republika Slovenija je že ob sprejetju EU pakta za oceane pozdravila ambiciozen načrt za celovit pristop Evropske komisije k izboljšanju upravljanja in stanja morja s pomočjo instrumentov pomorskega prostorskega načrtovanja ter načrtovanja in spremljanja stanja morskega okolja. Republika Slovenija k temu dodaja, da je potrebnega več sodelovanja na regionalni ravni in ravni sosednjih držav, s katerimi si delimo morja. Republika Slovenija se prav zaradi svojega geopolitičnega položaja zaveda ranljivosti morskega ekosistema in obale. Prav zato je zanjo pomembno upoštevanje pristopa od izvira do morja kot pomembnega dela upravljanja z vsemi vodnimi telesi, izhajajoč iz Barcelonske konvencije.

Iz tega vidika se Slovenija tudi zaveda pomena izboljšanja znanja o morjih za potrebe varstva in obnove narave, predvsem v okviru obveznosti pod Uredbo (EU) 2024/1991 o obnovi narave, kjer je potrebno izvesti kartiranja morskih habitatnih tipov, habitatov vrst in določiti njihovo ohranitveno stanje, s čimer se bistveno širi nabor znanja o morskih ekosistemih v vseh državah članicah EU ter aktivnosti spremljanja stanja. Zato Slovenija poudarja, da je potrebno zagotoviti neposredno navezavo med iniciativami OceanEye ter spremljanjem stanja morske biotske raznovrstnosti ter mednarodnega sodelovanja za skladne presoje stanja za usmerjanje aktivnosti varstva in obnove morskih ekosistemov. 

Slovenija podpira navedena področja dela, kot so usklajevanje meroslovja, evropskih raziskovalnih infrastruktur, priprava skupnih standardov glede metod opazovanja in merjenja ipd., saj gre za različne politike, pri katerih bo potrebno precejšnje medsebojno usklajevanje. Zato Slovenija podpira predlog za vzpostavitev nacionalne koordinacijske strukture, katere namen je povečati učinkovitost in uspešnost nacionalnih in evropskih dejavnosti opazovanja oceanov.

Slovenija podpira krepitev izmenjave podatkov in situ; ta je ključnega pomena za izboljšanje poznavanja oceanov. Slovenija pozdravlja predlog združevanja obstoječih virov za upravljanje znanja o morju v evropski digitalni sistem za oceane. A obenem opozarja, da del podatkov o oceanih prihaja tudi iz skupne EU ribiške politike, ki določa EU okvir zbiranja podatkov. 

Slovenija podpira predlog Komisije za vzpostavitev mednarodnega zavezništva za podporo globalnemu sistemu za opazovanje oceanov, katerega cilj je med drugim zagotoviti podporo globalnemu sistemu za opazovanje oceanov, tudi s finančnimi prispevki ali prispevki v naravi, prav tako pa izboljšanje pristopa k upravljanju globalnega sistema z zagotavljanjem učinkovitega in pravičnega financiranja.

Slovenija podpira nadaljnji razvoj evropskega digitalnega dvojčka kot javno storitev za Evropejce, prav tako pa združevanje tehnološkega zagona z razvojem, ki ga usmerja povpraševanje. 

Slovenija se strinja, da sta znanje in inoviranje predpogoja za nadaljnji razvoj. Zato je zelo naklonjena spodbujanju usklajene poti od inovacij do naložb. Pametna določitev prednostnih nalog za opazovanje oceanov je izrednega pomena, zato je Slovenija prepričana, da bi v postopku priprave Strategije za raziskave in inovacije za oceane in vode morali sodelovati upravljalci in uporabniki morij, oceanov in vod.

Pri tem je Slovenija prepričana, da je vključevanje mlajših generacij ključnega pomena za vzpostavljanje novega odnosa do morja, prav tako pa je naklonjena vključevanju vsebin opazovanja oceanov v izobraževanje. Slovenija zato podpira strategijo za generacijsko prenovo v modrem gospodarstvu z opiranjem na EU4Ocean ter predlaganimi aktivnosti za otroke in mlade.
OCENA VPLIVOV IN POSLEDIC PREDLOGA ZADEVE EU: 
Vpliv na pravni red

Ni vpliva na pravni red.

Posledice za proračun

Sama pobuda nima posledic za proračun. 
Vpliv na gospodarstvo

Z izvajanjem pobude OceanEye ter v njej omenjenih strategij je mogoče zagotoviti povečano konkurenčnost podjetij in pospešiti prehod v nastajajoče sektorje modrega gospodarstva, kot so na primer modra biotehnologija, podvodna robotika, podvodni jadralniki, senzorji in sonde za opazovanje oceanov. Se pa Slovenija obenem boji, da bo množica novih in obstoječih strateških dokumentov povzročila kolizije in/ali nepreglednost pri določitvi temeljnih ciljev v zvezi z upravljanjem Oceanov.
Vpliv na javno upravo

Če bo prišlo do ustanovitve koordinacijskega telesa na nacionalni ravni, bo to najverjetneje medresorsko telo, ki ga bo iz predstavnikov posameznih organov imenovala Vlada Republike Slovenije. Ustanovitev in delovanje nacionalnega koordinacijskega telesa vidimo kot podporo Odboru za oceane na visoki ravni, katerega ustanovitev je Komisija predvidela v EU paktu za oceane. Zaradi večplastnosti tako pobude OceanEye kot Pakta za oceane ustanovitev koordinacijskega telesa na nacionalni ravni podpiramo. Menimo pa, da to telo ne bi smelo pomeniti dodatnih upravnih nalog za obstoječe kapacitete v državni upravi.
Vpliv na okolje

Predviden okvir upravljanja, ki bo vzpostavljen v okviru iniciative za OceanEye napoveduje pozitiven vpliv na okolje, saj uvaja boljše upravljanje z oceani in vzpostavlja celosten pristop in sodelovanje med državami članicami in regijami ter preostalim deležniki, vključno z ribiči, strokovnjaki s področja modrega gospodarstva, znanstveniki, civilno družbo ipd. Z vzpostavitvijo evropskega digitalnega sistema za oceane po načelu od izvira do morja, nadaljnjim razvojem evropskega digitalnega dvojčka, inovacijami in uporabo sodobnih tehnologij za spremljanje stanja morja bo mogoče zagotoviti trajnostno ravnanje z oceani, okrepiti varstvo in obnovo oceanov morskega okolja ter prispevati k globalnim ciljem za zaščito narave, morja in oceanov.
Drugo

C)

Predstavniki RS, ki bodo zastopali stališče RS v institucijah EU: 
Matevž Gotovnik, Svetovalec za okolje, SPBR

